Hof sê oor OB se aanbevelings vir ReserwebankBusi Mkhwebane tydens ‘n mediakonferensie in Pretoria (2 Februarie 2017) Foto: Jonisayi Maromo/ANA Die hooggeregshof in Pretoria het Dinsdagoggend die openbare beskermer (OB) se aanbeveling dat die Grondwet verander moet word om die mandaat van die Suid-Afrikaanse Reserwebank te wysig, ter syde gestel. Adv. Busisiwe Mkhwebane, die OB, is ook beveel om die regskoste te betaal. Die Reserwebank het die OB se bevindinge voor die hof gedaag en aangevoer dat dit die bank se onafhanklikheid sou ondermyn. Mkhwebane het in haar verslag oor skenkings wat die Reserwebank tussen 1985 en 1995 aan Absa, toe nog Bankorp, gemaak het, die parlement aangeraai om ŉ proses te begin om die Grondwet rakende die Reserwebank se mandaat te wysig. Sy het in die verslag bevind die R1,125 miljard was ŉ onwettige skenking en sy het aanbeveel dat die bedrag van Absa verhaal moet word. Mkhwebane het die Reserwebank se besluit om die skenkings te maak skerp gekritiseer. Volgens haar aanbeveling in die verslag moet die Reserwebank eerder fokus op ekonomiese groei en transformasie as op inflasiebeheer en die beskerming van die rand. Sy het gesê dié bank moet voortaan eerder na die “sosio-ekonomiese welstand van die burgers” omsien en die hoofdoel van die Reserwebank moet die bevordering van gebalanseerde en volhoubare ekonomiese groei wees. Haar bevindinge is wyd veroordeel, onder meer deur die Reserwebank self, die minister van finansies, asook verskeie sake- en regskenners. Die Reserwebank het kort daarna ŉ dringende hersieningsaansoek by die hooggeregshof in Pretoria ingedien om die aanbevelings in die verslag ter syde te stel. Mkhwebane het in Julie nog aangedui sy sal die hofaansoek teenstaan, maar etlike dae later gesê sy het haar regspan se raad aanvaar om eerder nie die aansoek teen te staan nie. Die Reserwebank het egter voortgegaan met die hofaansoek omdat dit glo die hof moet ŉ amptelike bevinding oor die saak maak.